РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 19

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 17 юли 2019 г.

Днес, 17 юли 2019 г.  от 12,00 часа, се проведе заседание на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА - отсъства
БОРЯНА ДИМИТРОВА   
ДРАГОМИР КОЯДЖИКОВ  
КРАСИМИР ШЕКЕРДЖИЕВ - отсъства	

От администрацията на Висшия съдебен съвет присъстват: Красимира Василева – началник отдел „Правно обслужване и нормативна дейност“, дирекция  „Правна“, Румен Митев – началник отдел „Статистически анализ и обработка на данни“ в дирекция „ИТСС“ и Галина Хаджиева – старши експерт в отдел „САОД“.

Заседанието протече при следния дневен ред:

1. Обсъждане на предложения за оптимизация на съдебната карта по Проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата “, в частта за съдилищата.
2. Предложение от административния ръководител на Софийски районен съд относно начина на измерване на реалната натовареност на съдиите,при съпоставянето на натовареността в различните съдилища.
(писмо вх.№ ВСС-8922/15.07.2019 г.)
3. Обобщена информация за образуването, движението и приключването на делата, постъпили във Върховния административен съд за периода от 01.01.2019  г. до 30.06.2019 г. 
(писмо вх.№ ВСС-8792/12.07.2019 г.)
4. Предложение за изготвяне на анализ на натовареността на военните съдилища за 2017 и 2018 г. от отдел „Статистически анализ и обработка на данни” в АВСС.
5. Предложение за определяне на членове на работна група за изготвяне на анализ на степента на натовареност на военните съдилища, във връзка с решение на Съдийската колегия на ВСС по протокол № 23/16.07.2019 г., т. 37.
6. Извлечение по т. 21 от протокол № 26/15.07.2019 г. на Комисията по атестирането и конкурсите към Съдийската колегия на ВСС, относно искане на съдиите от гражданско отделение на Окръжен съд – Благоевград.
 
След разисквания по предварително обявения дневния ред, по предложение на председателя на КСКНСС /устно/,

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И :

Включва в дневния ред за днешното заседание следната допълнителна точка:
7. Предложение за преразглеждане на процедурата по чл. 194 ал. 1 от ЗСВ от РС – Стара Загора в РС – Ихтиман. 

  По дневния ред: 

1. ОТНОСНО: Обсъждане на предложения за оптимизация на съдебната  карта по Проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата “, в частта за съдилищата.

След обсъждане на  текущи въпроси във връзка с оптимизиране структурата на районните съдилища и реформа на съдебната карта. 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

1.1.  Всички въпроси свързани с реформата на съдебната карта на районните съдилища да се решават едновременно, комплексно и при извършване на цялостен анализ на всички относими фактори, както по отношение на натовареността на ОСВ, така и по отношение на демографските тенденции, социално-икономически фактори, инфраструктура и достъп до правосъдие (пътна инфраструктура, разстояние между населените места, специфични характеристики на района и т.н.).

1.2. Обсъдените от комисията предложения относно оптимизиране структурата на районните съдилища и реформа на съдебната карта да бъдат изпратени на ръководителя на Проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, за сведение.

2. ОТНОСНО: Предложение от административния ръководител на Софийски районен съд относно начина на измерване на реалната натовареност на съдиите,при съпоставянето на натовареността в различните съдилища (писмо вх.№ ВСС-8922/15.07.2019 г.).

В хода на дискусията комисията прие за основателно предложението на административния ръководител на Софийски районен съд. Съгласно направеното предложение, анализирането на натовареността на съдилищата следва да бъде извършено въз основа на данните за брой постъпили дела, брой дела за разглеждане и брой свършени дела, както и брой на постановените решения по чл. 235 ал. 5 от ГПК, които се постановяват след като делото е насрочено в открито съдебно заседание и такова е било проведено, респективно и броя на постановените присъди, и броя на постановените решения по НАХД, при същия критерий. 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

2.1. Приема за сведение Доклад от Галина Хаджиева - старши експерт в отдел „Статистически анализ и обработка на данни“, в дирекция „Информационни технологии и съдебна статистика“ относно предложението на административния ръководител на Софийски районен съд за начина на измерване на реалната натовареност на съдиите.

2.2. Да се изиска от административните ръководители на апелативните, военните, окръжните, Специализирания наказателен съд, административните  и районните съдилища, съобразно тяхната компетентност, в срок до 10 август 2019 г., да изпратят до отдел „Статистически анализ и обработка на данни“  в дирекция „Информационни технологии и съдебна статистика“, данни за първо полугодие на 2019 г. за броя на постановените решенията по чл. 235, ал. 5 от ГПК, постановените решенията по чл. 172, ал. 1 от АПК, както и данни за броя на постановените присъди и брой постановени решения по НАХД, след проведено открито съдебно заседание.

2.3. Възлага  на експертите от отдел „Статистически анализ и обработка на данни“ в дирекция „Информационни технологии и съдебна статистика“ да предложат на комисията проект за изменение на статистическите форми за отчет, съгласно решението по т.2.2.

3. ОТНОСНО: Обобщена информация за образуването, движението и приключването на делата, постъпили във Върховния административен съд за периода от 01.01.2019  г. до 30.06.2019 г. (Писмо вх.№ ВСС-8792/12.07.2019 г.).
   		
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Приема обобщена информация за образуването, движението и приключването на делата във Върховния административен съд за периода 01.01.2019 г. до 30.06.2019 г., представена от председателя на ВАС на основание чл. 122, ал. 1, т. 14 от Закона за съдебната власт.

3.2. Внася на заседание на Съдийската колегия на ВСС, насрочено на 23.07.2019 г., представената от председателя на Върховния административен съд обобщена информация по т. 3.1.

3.3. Предлага на Съдийската колегия на ВСС да приеме следните решения:
ПРОЕКТ
 
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. Приема обобщена информация за образуването, движението и приключването на делата във Върховния административен съд за периода от 01.01.2019 г. до 30.06.2019 г., представена от председателя на ВАС на основание чл. 122, ал. 1, т. 14 от Закона за съдебната власт. 

2. Обобщената информация да се публикува на интернет-страницата на Висшия съдебен съвет в раздел „Съдебна статистика“.

4. ОТНОСНО: Предложение за изготвяне на анализ на натовареността на военните съдилища за 2017 и 2018 г. от отдел „Статистически анализ и обработка на данни”, дирекция „Информационни технологии и съдебна статистика“ в АВСС.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1. Възлага на експертите от отдел „Статистически анализ и обработка на данни” в дирекция „Информационни технологии и съдебна статистика“” да изготвят проект на анализи на натовареността на военните съдилища за 2017 г. и 2018 г., който да представят на комисията, в срок до 09 септември 2019 г.

5. ОТНОСНО: Предложение за определяне на членове на работна група за изготвяне на анализ на степента на натовареност на военните съдилища,във връзка с решение на Съдийската колегия на ВСС по протокол № 23/16.07.2019 г., т. 37.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1 Да се изпрати решението на Съдийската колегия на ВСС по протокол № 23/16.07.2019 г., т. 37 до председателите на Върховния касационен съд, Военно-апелативния съд, Военен съд – София, Военен съд – Пловдив и Военен съд – Сливен с молба в максимално кратък срок да определят представители за включване в работната група за изготвяне на анализ на степента на натовареност на военните съдилища.

6. ОТНОСНО: Извлечение по т.21 от протокол № 26/15.07.2019 г. на Комисията по атестирането и конкурсите към Съдийската колегия на ВСС, относно искане на съдиите от гражданско отделение на Окръжен съд – Благоевград.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

6.1. Изразява отрицателно становище относно искане на съдиите от гражданско отделение на Окръжен съд – Благоевград за определяне на още 1(една) длъжност „съдия“ за заемане чрез конкурс в Окръжен съд – Благоевград, Гражданско отделение.

Мотиви: С решение на Съдийската колегия на Висшия съдебен съвет по протокол № 21/02.07.2019 г., (обн. в ДВ бр. 53/05.07.2019 г.) е обявен конкурс за повишаване в длъжност „съдия“ в окръжните съдилища за гражданско, търговско и наказателно отделения. За Окръжен съд – Благоевград е обявен конкурс за повишаване и заемане на 1 (една) длъжност „съдия“ в гражданско отделение и 1 (една) длъжност „съдия“ в наказателно отделение. Към момента конкурсната процедура е стартирана и се намира на етап подаване на заявления за участие в конкурса. 

6.2. Да се изпрати решението по т. 6.1. на Комисията по атестирането и конкурсите към Съдийската колегия на ВСС, за сведение и по компетентност.

7. ОТНОСНО: Предложение за преразглеждане на процедурата по чл. 194, ал. 1 от ЗСВ от Районен съд – Стара Загора в Районен съд – Ихтиман

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

7.1. ИЗМЕНЯ решението си по протокол № 18/10.07.2019  г., т. 4.2, както следва: 
„Приема, че е налице обоснована необходимост от провеждане на процедура за преместване на един съдия по реда на чл. 194, ал. 1 от ЗСВ от Районен съд – Стара Загора в Софийски районен съд“

Мотиви: КСКНСС счита, че за Софийски районен съд, който продължава да функционира в условията на изключително висока натовареност и недостатъчно кадрово осигуряване, следва да се предприемат действия по откриване на процедура за преназначаване по реда на чл. 194, ал. 1 от ЗСВ, като най-бързият законово установен механизъм за регулиране на натовареността в ОСВ.
Софийският районен съд към момента е с щатна численост от 202 (двеста и двама) съдии, в това число административният ръководител и петима заместник-председатели, но реално правораздават 171 съдии. Щатните длъжности никога не са били и не могат да бъдат изцяло заети поради различни обективни и субективни фактори като майчинство, продължителен отпуск по болест, неплатен отпуск, командировани съдии в други ОСВ, както и незаети щатни длъжности. 
За 2018 г. натовареността по щат в Софийски районен съд е 63,14 бр. дела за разглеждане месечно от един съдия при 64,69 бр. за 2017 г. и 59,34 бр. за 2016 г., по постъпления на делата данните са следните: за 2018 г. – 44,64 бр., за 2017 г. - 47,58 бр. и за 2016 г. - 44,20 бр. По данни от статистическите таблици за дейността на  Софийски районен съд през 2018 г. са образувани  81 710  граждански дела. С останалите висящи от предходната година, общо за разглеждане са  117 307 граждански дела. Исковите производства са 39% от постъпилите граждански дела в съда, а именно 32 006 бр., като с най-малък дял са частните производства - 4 995 бр. (6%). Натовареността на съдиите от гражданските отделения по брой постъпили дела е 50,81 бр. месечно на един съдия и 72,95 бр. дела за разглеждане месечно от един съдия. Именно поради тази причина действителната натовареност по брой дела за разглеждане на един съдия месечно възлиза на 73,83 бр. дела. 
Комисията, като съобрази данните за натовареността и резултатите от извършеното предварителното проучване намира, че са налице необходимите предпоставки, за да се приложи института на чл.194, ал.1 от ЗСВ по отношение на Районен съд – Стара Загора.
РС – Стара Загора за 2018 г. е с натовареност по щат на един съдия месечно 39,49 бр. постъпили дела, при средна 36,53 и 43,27 бр. дела за разглеждане, при средна - 40,38. Следва да се отбележи факта, че от 6 574 бр. постъпили граждански дела, заповедните производства са 61%.
Спрямо 2017 г. броят на делата постъпили в РС – Стара Загора е намалял с 6%, а натовареността по щат е паднала с 3 дела месечно на един съдия.
При закриване на 1 (една)  щатна длъжност за съдия натовареността на един съдия месечно в РС – Стара Загора ще се промени на 41,47 брой постъпили дела при средна за нивото 36,53 бр. и 45,43 брой дела за разглеждане, при средна 40,38 бр.
Във връзка с гореизложеното Комисията намира за целесъобразно разкриването на 1 (една) щатна длъжност „съдия“ по реда на чл. 194, ал. 1 от ЗСВ в Софийски районен съд чрез преместване на един съдия от РС – Стара Загора.

7.2. ВНАСЯ решението на комисията по т. 7.1. за разглеждане от Съдийската колегия на Висшия съдебен съвет на заседанието, насрочено на 23.07.2019 г.

7.3.	Предлага на Съдийската колегия към ВСС да приеме следните решения:
		                                                                                                              ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ОТКРИВА процедура за преназначаване на 1 /един/ съдия по реда на чл. 194, ал. 1 от ЗСВ от Районен съд – Стара Загора в Софийски районен съд.

1.1. УКАЗВА на административния ръководител на РС – Стара Загора, че следва надлежно /с отразяване на дата и полагане на подпис от съответния съдия/ да уведоми съдиите в органа за решението по т. 1 и за възможността в седмодневен срок от получаването му да подадат заявления с мотиви за участие в откритата процедура за преназначаване по реда на чл.194, ал.1 ЗСВ в Софийски районен съд.

ПРЕДСЕДАТЕЛ НА
КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:         /п/
     
ДАНИЕЛА МАРЧЕВА